**Koordinacijski sastanak s predsjednicima sektorskih vijeća i administratorima u nadležnim agencijama u organizaciji Ministarstva znanosti, obrazovanja i mladih**

U srijedu 18. prosinca 2024. održan je koordinacijski sastanak s predsjednicima sektorskih vijeća i administratorima u nadležnim agencijama u organizaciji Ministarstva znanosti, obrazovanja i mladih (MZOM), koje je imenovalo nacionalnu koordinatoricu sektorskih vijeća. Na sastanku su fizički te online putem ZOOM platforme sudjelovali predsjednici odnosno predstavnici sektorskih vijeća te predstavnici agencija, ministarstava i Nacionalnog vijeća za razvoj ljudskih potencijela (NVRLJP).

Ovakav je sastanak održan prvi puta budući da su sad sva sektorska vijeća uspostavljena u skladu s izmijenjenim Zakonom o Hrvatskom kvalifikacijskom okviru (HKO) i Pravilnikom o Registru HKO-a iz 2021. godine. Održavanje ovakvih sastanaka planirano je jednom godišnje. Ključne su teme sastanka bile zadaće sektorskih vijeća vezane za upisnu politiku i Nacionalnu klasifikaciju zanimanja (NKZ).

Predstavnici Ministarstva rada, mirovinskoga sustava, obitelji i socijalne politike (MROSP-a) objasnili su da je MROSP pripremio Portal za napredno praćenje tržišta rada i obrazovanja (dalje u tekstu: Portal tržišta rada), koji je izrađivan kroz projekt, te je najavljeno da se u okviru sljedećeg projekta planira nastavak njegova unaprjeđenja. Dalje, MROSP je započeo s postupkom analize standarda zanimanja – onih koji su već odobreni u Registru HKO-a, kao i onih koji su potrebni na tržištu rada. U kontekstu doprinosa sektorskih vijeća vezano za njihovu Zakonom o HKO-u utvrđenu zadaću da NVRLJP-u daju preporuke o upisnoj politici, upisnim kvotama i financiranju kvalifikacija iz javnih izvora, prema kvalifikacijama i prema županijama, sektorska vijeća razmotrit će potrebu za izradom ili revizijom standarda zanimanja u odgovarajućem sektoru, da bi se pridonijelo kvalitetnim podlogama za daljnje aktivnosti vezane za upisnu politiku.

U kontekstu NKZ-a objašnjeno je da se nadležni resor MROSP-a za tržište rada bavi uređivanjem ove klasifikacije, odnosno popisa pojedinačnih zanimanja. Naglašeno je da je aktualan popis pojedinačnih zanimanja osmišljen tako da bude interaktivan i podložan ažuriranju. Prema Zakonu o HKO-u, sektorska vijeća ministarstvu nadležnom za rad daju preporuke za promjene u NKZ-u. Slijedom ove zadaće sektorska vijeća pozvana su u 2025. godini MROSP-u dostaviti prijedlog za promjene u objavljenoj klasifikaciji NKZ 10.